ભુજ : રાપર તાલુકાના બામણસર- આડેસર વચ્ચે આઈસર ટેમ્પો પાછળ પોલિસ બસ ભટકાતા ચાર વ્યક્તિઓના મોત નિપજ્યા હતા. જ્યારે રરથી રપ જેટલા વ્યક્તિઓ ઘવાયા હતા.પોલીસ સુત્રોના જણાવ્યા અનુસાર ગોઝારા અકસ્માતનો બનાવ રાત્રીના દોઢેક વાગ્યાના આરસામાં બનવા પામ્યો હતો. મુળ ટપુરૂપુર તા. ભાભોર જિલ્લા બનાસકાંઠા હાલે સર્વોદય સોસાયટી ભચાઉ રહેતા રબારી પરિવાર લૌકિકક્રિયા માટે ભચાઉથી ભાભોર તરફ આઈસર ટેમ્પો નં. જીજે ૧ર બીવી ૭૦૧૬માં જતો હતો ત્યારે બામણસર અને આડેસર પોલીસ ચેકપોસ્ટ વચ્ચે આગળ જઈ રહેલા અજાણ્યા ટ્રેઈલરના ચાલકે અચાનક બ્રેક મારતા ટ્રેઈલરના ઠાઠામાં આઈસર ભટકાઈ ગયું હતું. બરાબર આજ સમયે ભુજ જેઆઈસીમાં રહેલા ૧૪ પાક બંદીવાનોને વાઘાબોર્ડર ડિપોર્ટ કરવા જઈ રહેલી પોલીસની જીજે ૧ર જી ૧૪૪૧ નંબરની બસ ટેમ્પોના ઠાઠામાં ભટકાઈ જતા ત્રિપલ અકસ્માત સર્જાયો હતો. જેમાં ટેમ્પોમાં સવાર મોતીભાઈ કાનાભાઈ રબારી (ઉ.વ.૩૦) તથા સકતાભાઈ નારણભાઈ રબારી (ઉ.વ. પ૪) બન્ને સર્વોદય સોસાયટી ભચાઉને ગંભીર ઈજાયો થતા ઘટના સ્થળે મોત આંબી ગયા હતા. ટેમ્પોમાં રબારી પરિવારના ૪પ સભ્યો ભચાઉથી લૌકિકક્રિયામાં જવા નિકળ્યા હતા. જે પૈકી ગંભીર રીતે ઘવાયેલાઓને રાધનપુર- સાંતલપુરની હોસ્પિટલમાં ૧૦૮ દ્વારા ખસેડાયા હતા જેમાં રાધનપુરની હોસ્પિટલમાં વસ્તાભાઈ મેવાભાઈ રબારી (ઉ.વ. ૪પ) (રહે. મુળ બંધવડ હાલે ભચાઉ)નું મોત થયું હતું, જ્યારે સાંતલપુર હોસ્પિટલમાં સરતાનભાઈ કમાભાઈ રબારીએ દમ તોડી દીધો હતો. આમ અકસ્માતમાં મૃત્યુ આંક ચાર થયો હતો. જ્યારે પોલીસ જીપના ડ્રાઈવર અરવિંદ પુરોહિત તથા બંદીવાનોના જાપ્તામાં રહેલા અન્ય ત્રણ પોલીસ કર્મચારીઓ સહિત ચારને ઓછીવતી ઈજાઓ થઈ હતી. અકસ્માતમાં બંદીવાનોને કોઈ પણ પ્રકારની ઈજાઓ થવા પામી ન હતી. ગોઝારા અકસ્માતના બનાવની જાણ થતા પીએસઆઈ બી.જે. પરમાર, હેડ કોન્સ. સુમતીભાઈ પરમાર, તપતસિંહ સિધેવ સહિતનો સ્ટાફ ઘટના સ્થળે ધસી ગયો હતો અને ઈજાગ્રસ્તોને આડેસર- રાપર- સામખીયાળી- સાંતલપુરની ૧૦૮ દ્વારા સારવાર માટે મોકલી આપવા કાર્યવાહી હાથ ધરી હતી.